Иван Давидков
Пролетна песен

chitanka.info

Зимо, скрий се в планината,

мина вече твоя срок!

По следата

на шейната

тича първият поток.

Пак от Люлин вятър слиза,

почва с клонките игра,

а врабците на корниза

топлят своите пера.

Няма вече да остават

зад комина

през нощта.

От капчука заучават

песничка за пролетта.

С нея литват в небесата —

вредом да я разнесат,

спускат се по дървесата

и като листа трептят.

Даже влизат във тролея

и шофьорът, строг на глед,

се усмихва:

„Щом ни пеят,

ще ги возя без билет!“…

Хей хвърчило се замята!

Грее небосвод висок.

По следата

на шейната

тича пролетен поток.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.